Page:Ludus Coventriae (1841).djvu/148

 As Mary and Eliȝabeth, Jhesus and John, And Joseph and Zakarye also.

And evyr oure lady abod stylle thus, Tyl John was of his modyr born, And than ȝakarye spak i-wus, That had be dowm and his speche lorn. He and Eliȝabeth prophesyed as thus, They mad Benedictus them beforn; And so Magnificat, and Benedictus, ffyrst in that place ther made worn.

Whan alle was don, oure Lady fre Toke here leve; than aftere this, At Eliȝabeth and at ȝakarie, And kyssyd John and gan hym blys.

Now most mekely we thank ȝow of ȝour pacyens, And beseke ȝou of ȝour good supportacion, If here hathe be seyd or don any inconvenyens, We asygne it to ȝour good deliberacion; Besekynge to Crystes precious passyon, Conserve and rewarde ȝour hedyr comynge! With Ave we begunne, and Ave is oure conclusyon, Ave regina cœlorum to oure Lady we synge.